CELEX: 22004D1214(02)
Language: el
Date: 2004-10-26 00:00:00
Title: Απόφαση αριθ. 1/2004 της μεικτής επιτροπής ΕΕ/Ελβετίας η οποία ιδρύθηκε με τη συμφωνία που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας για τη σύνδεση της χώρας αυτής με την υλοποίηση, την εφαρμογή και την ανάπτυξη του κεκτημένου Σένγκεν, της 26ης Οκτωβρίου 2004, σχετικά με τη θέσπιση του εσωτερικού της κανονισμού

14.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 308/2
            
         Απόφαση αριθ. 1/2004 της μεικτής επιτροπής ΕΕ/Ελβετίας η οποία ιδρύθηκε με τη συμφωνία που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας για τη σύνδεση της χώρας αυτής με την υλοποίηση, την εφαρμογή και την ανάπτυξη του κεκτημένου Σένγκεν
   της 26ης Οκτωβρίου 2004
   σχετικά με τη θέσπιση του εσωτερικού της κανονισμού
   (2004/C 308/02)
   Η ΜΕΙΚΤΗ ΕΠΙΤΡΟΠΗ,
   Έχοντας υπόψη τη συμφωνία που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας για τη σύνδεση της χώρας αυτής με την υλοποίηση, την εφαρμογή και την ανάπτυξη του κεκτημένου Σένγκεν (στο εξής «η συμφωνία»), και ιδίως το άρθρο 3 παράγραφος 2,
   ΑΠΟΦΑΣΙΖΕΙ:
   Άρθρο 1
   Η μεικτή επιτροπή απαρτίζεται από αντιπροσώπους της κυβερνήσεως της Ελβετικής Συνομοσπονδίας (στο εξής «Ελβετία»), από τα μέλη του Συμβουλίου της Ευρωπαϊκής Ένωσης (στο εξής «Συμβούλιο»), και της Επιτροπής των Ευρωπαϊκών Κοινοτήτων (στο εξής «Επιτροπή»).
   Η μεικτή επιτροπή προεδρεύεται:
   
               —
            
            
               σε επίπεδο εμπειρογνωμόνων:
               
                           —
                        
                        
                           από την αντιπροσωπεία που εκπροσωπεί το μέλος του Συμβουλίου που ασκεί την προεδρία του Συμβουλίου,
                        
                     
         
               —
            
            
               σε επίπεδο ανωτέρων υπαλλήλων και σε επίπεδο υπουργών:
               
                           —
                        
                        
                           κατά το πρώτο εξάμηνο του έτους: από την αντιπροσωπεία που εκπροσωπεί το μέλος του Συμβουλίου που ασκεί την προεδρία του Συμβουλίου,
                        
                     
                           —
                        
                        
                           κατά το δεύτερο εξάμηνο του έτους: από την αντιπροσωπεία που εκπροσωπεί την κυβέρνηση της Ελβετίας (στο εξής: «ελβετική αντιπροσωπεία»).
                        
                     
         Η αντιπροσωπεία που εκπροσωπεί το μέλος του Συμβουλίου που ασκεί την προεδρία του μπορεί να παραχωρήσει την προεδρία της μεικτής επιτροπής στην αντιπροσωπεία του μέλους που θα ασκήσει την επόμενη προεδρία του Συμβουλίου. Η ελβετική αντιπροσωπεία μπορεί να παραχωρήσει την προεδρία της συνεδρίασης της μεικτής επιτροπής σε επίπεδο ανωτέρων υπαλλήλων και σε επίπεδο υπουργών σε άλλη αντιπροσωπία προετοιμασμένη να ασκήσει αυτό το καθήκον.
   Άρθρο 2
   Η μεικτή επιτροπή συνέρχεται στην έδρα του Συμβουλίου στις Βρυξέλλες.
   Όταν το Συμβούλιο, σύμφωνα με τον εσωτερικό του κανονισμό, συνέρχεται σε διαφορετικό τόπο, η μεικτή επιτροπή συνέρχεται επίσης, σε υπουργικό επίπεδο, σε εκείνον τον τόπο.
   Σε εξαιρετικές περιστάσεις και για δεόντως αιτιολογημένους λόγους, η μεικτή επιτροπή μπορεί να αποφασίσει, ομόφωνα, τη διεξαγωγή συνεδρίασης σε άλλο τόπο.
   Άρθρο 3
   Οι συνεδριάσεις της μεικτής επιτροπής δεν είναι δημόσιες, εκτός εάν η μεικτή επιτροπή αποφασίσει ομόφωνα άλλως.
   Άρθρο 4
   Η μεικτή επιτροπή συνέρχεται, σε οιοδήποτε ενδεικνυόμενο επίπεδο, οσάκις συγκληθεί από τον/την πρόεδρό της, με δική του/της πρωτοβουλία ή ύστερα από αίτηση ενός των μελών της.
   Οι συνεδριάσεις της μεικτής επιτροπής σε επίπεδο υπουργών συγκαλούνται κανονικά για την ημέρα συνόδου του Συμβουλίου κατά την οποία εξετάζονται θέματα που εμπίπτουν στους καλυπτόμενους από το άρθρο 1 της συμφωνίας τομείς.
   Αν, στην προβλεπόμενη από την παράγραφο 4 του άρθρου 7 περίπτωση, η ελβετική αντιπροσωπεία θεωρήσει ότι το περιεχόμενο μίας πράξης ή ενός μέτρου επηρεάζει ως εκ της φύσεώς του τις αρχές της ουδετερότητας, του ομοσπονδιακού χαρακτήρα ή της άμεσης δημοκρατίας οι οποίες είναι κατοχυρωμένες στη συνταγματική τάξη της Ελβετίας, συγκαλείται η μεικτή επιτροπή σε επίπεδο υπουργών από την ελβετική αντιπροσωπεία, ή κατόπιν αιτήματός της, εντός τριών εβδομάδων. Η μεικτή επιτροπή εξετάζει προσεκτικά κάθε τρόπο συνέχισης της συμφωνίας, ιδίως κάθε εναλλακτική λύση που προτείνει η ελβετική αντιπροσωπεία. Αν, μετά από ενδελεχή εξέταση εντός της αναφερόμενης από την παράγραφο 4 του άρθρου 7 της συμφωνίας περίοδο, η μεικτή επιτροπή δεν αποδεχθεί τους τρόπους αυτούς, η λήξη της συμφωνίας παράγει αποτελέσματα τρεις μήνες μετά τη λήξη της περιόδου αυτής.
   Άρθρο 5
   Η μεικτή επιτροπή, σε υπουργικό επίπεδο, απαρτίζεται από αντιπροσώπους της Ελβετίας και από τα μέλη του Συμβουλίου σε υπουργικό επίπεδο, που είναι εξουσιοδοτημένα να δεσμεύουν την κυβέρνηση των κρατών τους, και από ένα μέλος της Επιτροπής.
   Για τη λήψη αποφάσεων από τη μεικτή επιτροπή, απαιτείται η παρουσία τουλάχιστον του ημίσεως των μελών του Συμβουλίου, του αντιπροσώπου της Ελβετίας σε υπουργικό επίπεδο και του μέλους της Επιτροπής.
   Οι συνεδριάσεις της μεικτής επιτροπής σε υπουργικό επίπεδο προετοιμάζονται από τη μεικτή επιτροπή σε επίπεδο ανωτέρων υπαλλήλων. Όλα τα σημεία που εγγράφονται στην προσωρινή ημερήσια διάταξη μιας συνεδρίασης της μεικτής επιτροπής σε υπουργικό επίπεδο εξετάζονται προηγουμένως από τη μεικτή επιτροπή σε επίπεδο ανωτέρων υπαλλήλων, η οποία προσπαθεί να επιτύχει συμφωνία στο επίπεδό της. Εφόσον χρειάζεται, τα σημεία αυτά υποβάλλονται στη μεικτή επιτροπή σε υπουργικό επίπεδο.
   Άρθρο 6
   Ο/Η πρόεδρος καταρτίζει την προσωρινή ημερήσια διάταξη κάθε συνεδρίασης. Η προσωρινή ημερήσια διάταξη περιλαμβάνει το σημείο για το οποίο ζητήθηκε η συνεδρίαση σύμφωνα με το άρθρο 4. Η πρόσκληση για τη συνεδρίαση και η προσωρινή ημερήσια διάταξη αποστέλλονται στους αποδέκτες που αναφέρει το άρθρο 9, εν ευθέτω χρόνω πριν από τη συνεδρίαση. Η ημερήσια διάταξη συνοδεύεται από όλα τα απαιτούμενα έγγραφα εργασίας.
   Με την επιφύλαξη των δικαιωμάτων της Ελβετίας που ορίζονται από το άρθρο 4 της συμφωνίας, η ημερήσια διάταξη εγκρίνεται ομόφωνα από τη μεικτή επιτροπή στην αρχή κάθε συνεδρίασης. Η μεικτή επιτροπή μπορεί να αποφασίσει ομόφωνα να εγγραφεί στην ημερήσια διάταξη ένα σημείο που δεν περιλαμβάνεται στην προσωρινή ημερήσια διάταξη. Οι αντιπροσωπείες που εκπροσωπούν το Ηνωμένο Βασίλειο και την Ιρλανδία δεν μπορούν να αντιταχθούν στην ομοφωνία για την εγγραφή στην ημερήσια διάταξη σημείου σχετικού με τον τομέα που καλύπτεται από το άρθρο 1 της συμφωνίας, στον οποίο τα κράτη αυτά δεν συμμετέχουν.
   Άρθρο 7
   Τα έγγραφα εργασίας για τη μεικτή επιτροπή καταρτίζονται στις γλώσσες του Συμβουλίου, εκτός εάν η μεικτή επιτροπή αποφασίσει ομοφώνως άλλως.
   Άρθρο 8
   Τα πρακτικά κάθε συνεδρίασης της μεικτής επιτροπής σε υπουργικό επίπεδο καταρτίζονται από τη Γενική Γραμματεία του Συμβουλίου, υπό την ευθύνη του/της προέδρου και διαβιβάζονται στις αντιπροσωπείες.
   Στα πρακτικά καταγράφονται, κατά γενικό κανόνα, για κάθε σημείο της ημερήσιας διάταξης:
   
               —
            
            
               τα έγγραφα που υποβάλλονται στη μεικτή επιτροπή,
            
         
               —
            
            
               τα συμπεράσματα και οι αποφάσεις στις οποίες καταλήγει η μεικτή επιτροπή,
            
         
               —
            
            
               οι δηλώσεις, των οποίων η καταχώριση ζητείται από αντιπροσωπεία.
            
         Κάθε αντιπροσωπεία μπορεί να ζητήσει λεπτομερέστερη κατάρτιση των πρακτικών για κάθε σημείο της ημερήσιας διάταξης.
   Τα πρακτικά εγκρίνονται ομόφωνα από τη μεικτή επιτροπή. Η μεικτή επιτροπή μπορεί να χρησιμοποιήσει γραπτή διαδικασία.
   Άρθρο 9
   Οι κοινοποιήσεις στις οποίες προβαίνει ο/η πρόεδρος σύμφωνα με τον παρόντα εσωτερικό κανονισμό αποστέλλονται στην αποστολή της Ελβετίας στις Ευρωπαϊκές Κοινότητες, στις αντιπροσωπείες των κρατών μελών της Ευρωπαϊκής Ένωσης, και στην Επιτροπή.
   Η αλληλογραφία που απευθύνεται στη μεικτή επιτροπή αποστέλλεται στον/στην πρόεδρό της, στη διεύθυνση της Γενικής Γραμματείας του Συμβουλίου (Συμβούλιο της Ευρωπαϊκής Ένωσης, Rue de la Loi 175, B-1048 Bρυξέλλες).
   Άρθρο 10
   Οι λεπτομερείς διατάξεις που διέπουν τη διεκπεραίωση των αιτήσεων του κοινού προς τη μεικτή επιτροπή για πρόσβαση στα έγγραφά της είναι οι ίδιες με τις διατάξεις που θέσπισε το Συμβούλιο σχετικά με τα έγγραφα του Ευρωπαϊκού Κοινοβουλίου, του Συμβουλίου και της Επιτροπής (1).
   Άρθρο 11
   Χρέη γραμματείας της μεικτής επιτροπής ασκεί η Γενική Γραμματεία του Συμβουλίου.
   Άρθρο 12
   Οι διαβουλεύσεις της μεικτής επιτροπής είναι εμπιστευτικές, εκτός εάν η μεικτή επιτροπή αποφασίζει άλλως.
   Οι κανόνες του Συμβουλίου για τα μέτρα προστασίας των διαβαθμισμένων πληροφοριών που εφαρμόζονται στη Γενική Γραμματεία του Συμβουλίου (2) ισχύουν και για την προστασία των διαβαθμισμένων πληροφοριών τις οποίες χειρίζεται η μεικτή επιτροπή.
   Άρθρο 13
   Στις περιπτώσεις κατά τις οποίες απευθύνεται κοινοποίηση στη μεικτή επιτροπή βάσει της παραγράφου 4 του άρθρου 7 της συμφωνίας, κάθε απόφαση της μεικτής επιτροπής περί συνεχίσεως της συμφωνίας λαμβάνεται με ομοφωνία.
   Στις περιπτώσεις κατά τις οποίες η λήξη της συμφωνίας απορρέει από τη μη αποδοχή πράξης ή μέτρου μη εφαρμοζόμενου στην Ιρλανδία ή/και στο Ηνωμένο Βασίλειο, οι αντιπρόσωποί τους δεν μπορούν να αντιταχθούν στην ομοφωνία.
   Άρθρο 14
   Στις περιπτώσεις κατά τις οποίες απευθύνεται κοινοποίηση στη μεικτή επιτροπή περί διαφοράς σύμφωνα με το άρθρο 10 της συμφωνίας, η διαφορά αυτή εγγράφεται στην προσωρινή ημερήσια διάταξη της μεικτής επιτροπής σε υπουργικό επίπεδο.
   Η μεικτή επιτροπή λαμβάνει ομόφωνα αποφάσεις σχετικά με τη ρύθμιση των διαφορών.
   Οσάκις πρόκειται για ρύθμιση διαφοράς που αφορά την ερμηνεία ή την εφαρμογή διάταξης μη εφαρμοζόμενης στην Ιρλανδία ή/και στο Ηνωμένο Βασίλειο, οι αντιπρόσωποί τους δεν μπορούν να αντιταχθούν στην ομοφωνία.
   Άρθρο 15
   Οι αποφάσεις της μεικτής επιτροπής που αφορούν διαδικαστικά ζητήματα, πλην εκείνων για τις οποίες, δυνάμει του παρόντος εσωτερικού κανονισμού, απαιτείται ομοφωνία, λαμβάνονται με πλειοψηφία των αντιπροσωπειών που την απαρτίζουν.
   Οι τροποποιήσεις του παρόντος εσωτερικού κανονισμού θεσπίζονται ομόφωνα από τη μεικτή επιτροπή σε υπουργικό επίπεδο.
   Άρθρο 16
   Η παρούσα απόφαση παράγει αποτελέσματα από την ημερομηνία εκδόσεώς της.
   Άρθρο 17
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ενωσης. Η Ελβετία είναι υπεύθυνη για την επίσημη δημοσίευσή της στην Ελβετία.
   
      Λουξεμβούργο, 26 Οκτωβρίου 2004.
      
         
            Για τη Μεικτή Επιτροπή
         
         
            Ο Πρόεδρος
         
         
            
      
   
   
      (1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).
   
      (2)  Απόφαση 2001/264/ΕΚ του Συμβουλίου, της 19ης Μαρτίου 2001, για την έγκριση των κανονισμών ασφαλείας του Συμβουλίου (ΕΕ L 101 της 11.4.2001, σ. 1)· απόφαση όπως τροποποιήθηκε από την απόφαση 2004/194/ΕΚ (ΕΕ L 63 της 28.2.2004, σ. 48).